NARIADENIE KOMISIE (ES) č. 1300/2004
z 15. júla 2004,
ktorým sa ustanovuje výška pomoci pre neodzrnenú bavlnu na hospodársky rok 2003/2004
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Akt o pristúpení Grécka a najmä na jeho Protokol č. 4 o bavlne (1),
so zreteľom na nariadenie Rady (ES) č. 1051/2001 z 22. mája 2001 o výrobnej pomoci pre bavlnu (2) a najmä na jeho článok 2 ods. 1,
keďže:
(1)
Článok 2 ods. 1 nariadenia (ES) č. 1051/2001 ustanovuje výšku výrobnej pomoci pre neodzrnenú bavlnu na základe rozdielu medzi smernou cenou, stanovenou v súlade s článkom 3 ods. 1 a s článkom 7 uvedeného nariadenia, a cenou na svetovom trhu, stanovenou v súlade s článkom 4 uvedeného nariadenia.
(2)
Článok 4 ods. 1 nariadenia Komisie (ES) č. 1591/2001 z 2. augusta 2001 ustanovujúceho podrobné pravidlá pre uplatňovanie programu poskytovania pomoci pre bavlnu (3), ustanovuje určenie, najneskôr do 30. júna príslušného hospodárskeho roku, výšky pomoci pre neodzrnenú bavlnu uplatniteľnej pre každé obdobie, pre ktoré bola stanovená cena uvedeného výrobku na svetovom trhu.
(3)
V súlade s článkom 7 nariadenia (ES) č. 1051/2001 ustanovilo nariadenie Komisie (ES) č. 1123/2004 (4) výšku efektívnej výroby neodzrnenej bavlny pre hospodársky rok 2003/2004 a z toho vyplývajúce zníženie smernej ceny.
(4)
V súlade s článkom 4 ods. 1 nariadenia (ES) č. 1051/2001 bola cena neodzrnenej bavlny na svetovom trhu pravidelne stanovovaná počas hospodárskeho roka 2003/2004.
(5)
Z tohto dôvodu je potrebné stanoviť pre hospodársky rok 2003/2004 výšky pomoci platné pre každé obdobie, pre ktoré bola stanovená cena neodzrnenej bavlny na svetom trhu,
PRIJALA TOTO NARIADENIE:
Článok 1
Pre obdobie od 1. júla 2003 do 31. marca 2004 sú výšky pomoci pre neodzrnenú bavlnu, zodpovedajúce cenám na svetovom trhu stanoveným v nariadeniach uvedených v prílohe, stanovené v uvedenej prílohe, a to s platnosťou odo dňa nadobudnutia účinnosti príslušných nariadení.
Článok 2
Toto nariadenie nadobúda účinnosť siedmy deň odo dňa jeho uverejnenia v Úradnom vestníku Európskej únie.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 15. júla 2004